Det er ikke altid, at man selv hverken kan se eller mærke, at en tand er revnet. Efterhånden vil man dog opleve at få ondt i tænderne, særligt når man tygger på noget hårdt eller sejt, som for eksempel kerner. En revne kan også mærkes ved, at der udløses en smerte i tanden, når den kommer i kontakt med noget koldt, som vand eller is. Det er ikke unormalt, at der går uger eller måneder imellem, at man oplever smerter i tanden, fordi man helt underbevidst undgår at tygge med den tand eller del af munden, som revnen sidder i. Af samme grund kan det ofte også være svært præcist at udpege, hvilken tand man oplever problemer og smerter ved.